Maaris Aas

Maaris Aas (sündinud 12. märtsil 1971) on eesti tõlkija, toimetaja ja võõrkeeleõpetaja.

Haridus 
Aas on lõpetanud Tartu Ülikooli inglise keele ja kirjanduse eriala bakalaureusekraadiga ja Tallinna Ülikooli võõrkeeleõpetaja eriala magistrikraadiga.

Töökäik 
Aas on tõlkija ja toimetaja ning välisprojektide koordinaatorina teinud 1999–2016 koostööd kirjastustega Kupar, Tormikiri, Odamees, Pegasus, Kuma, Tallinna Raamatutrükikoda, Tänapäev, Varrak jt, samuti mitme tõlkebürooga Tallinnas ja Tartus.  

Aas oli kirjastuse Odamees peatoimetaja alates 1999. 

Aas töötas võõrkeeleõpetajana Järvamaal aastatel 1989-1994 ja 2010-2016.  

Alates 2016. aastast töötab Aas inglise keele õpetaja ja eripedagoogina Vanalinna Hariduskolleegiumis. Aas on Eesti Võõrkeeleõpetajate Liidu (EVÕL) ja Eesti Inglise Keele Õpetajate Seltsi (EATE) liige.

Loominguline tegevus
Aas on eesti keelde tõlkinud ja vahendanud üle 50 teose, peamiselt inglise ja rootsi keelest, ning osalenud 1999–2016 mitmes kirjastusprojektis, enamasti välisprojektide koordinaatori ja kaaskoordinaatori, tõlkija, toimetaja või nõustajana. 

Aasa artikleid on ilmunud ajalehtedes Sakala, Järva Teataja  ja Õpetajate Leht .

Valik ilmunud tõlkeid ja kirjastusprojekte 1999–2010 
 Judy Astley, "Ainult suveks", kirjastus Odamees, 1999
 Måns Gahrton, "Kaevame vanaema üles!", kirjastus Odamees, 2000
 Jonathan Howard, "Darwin. Põgus sissejuhatus", kirjastus Kupar, 2002
 Caroline Naylor, "Ilunipid lahedale tüdrukule", kirjastus Tormikiri, 2004
 Leanne Warrick, "Juuksehooldusnipid lahedale tüdrukule", kirjastus Tormikiri, 2004
 Kogumik "Albu vald. Fotosid läbi sajandite", kirjastus Kuma, 2005
 Claes Karlsson, "Magustoidud puuviljade ja marjadega", kirjastus Varrak, 2006
 Ursula Dubosarsky, "Kullakall ja Mõmmik", kirjastus Kuma, 2006
 Ray Gibson, "Ma õpin ja oskan", kirjastus Kuma, 2006
 Kogumik "Tõrva vanadel fotodel", kirjastus Kuma, 2006
 Kogumik "Ambla vanadel fotodel", kirjastus Kuma, 2006 
 Jason Webster, "Duende. Flamenkot avastamas", kirjastus Pegasus, 2006
 Kvärnström jt, "Skeletiraamat", kirjastus Kuma, 2007
 Fienberg & Fienberg, "Tashi lood", kirjastus Kuma, 2007
 Fienberg & Fienberg, "Tashi ja hiiglased", kirjastus Kuma, 2007
 Paul Dowswell, "Tõestisündinud lood I maailmasõjast", kirjastus Kuma, 2007
 Paul Dowswell, "Tõestisündinud lood II maailmasõjast", kirjastus Kuma, 2007
 Höjer, Jönsson, "Vastik?!", kirjastus Kuma, 2007
 Beverly MacDonald, "Verega kirjutatud lühike tsivilisatsiooni ajalugu", kirjastus Kuma, 2007
 Jola Sigmond, "Visuaalsed IQ-testid", kirjastus Kuma, 2007
 Kogumik "Järvamaa vanadel fotodel", kirjastus Kuma, 2008
 Kogumik "Põltsamaa vanadel fotodel", kirjastus Kuma, 2008 
 Õnne Rudi, "Näomaalingud lastele", kirjastus Kuma, 2008
 Peter Haining, "Rommeli kulla saladus", kirjastus Alderston Grupp, 2008 
 Lin Yutang, "Kong Fuzi tarkus", kirjastus Tänapäev, 2010
 William Paul Young, "Hurtsik", kirjastus Tänapäev, 2010
 Richard Bessel, "Saksamaa 1945", kirjastus Tänapäev, 2010

"Kaevame vanaema üles!" 
Viljandi Draamateater Ugala tõi mainitud raamatu 2000. aastal ilmunud tõlkele toetudes 2004. aasta detsembris lavale samanimelise lavastuse, lavastaja Maria Soomets, osades Karol Kuntsel, Leila Säälik, Hilje Murel, Jaana Kukk, Peeter Tammearu, Tarvo Vridolin, Kiiri Tamm. Aas kutsuti Viljandisse etendust vaatama. 

Toomas Herm on kirjutanud Virumaa Teatajas 2004, et Aasa rootsi keelest tõlgitud surmast ja laste tundeelust rääkiv raamat "Kaevame vanaema üles!" "võiks kuuluda vanemate ja koolipsühholoogide kohustusliku kirjanduse hulka".

Huvialad 
Aas on hobikorras uurinud ja kogunud materjali Järva-Peetri kihelkonnas kõneldud keskmurde (sh peetri murrak), Järva-Peetri kihelkonna külade, mõisate ja vallakohtute, Järva-Peetri kihelkonna kohalike traditsioonide, sh kohalike rahvariiete ja käsitöö kohta, ning valikuliselt uurinud Eesti Wabariigi aegsete kõrgemate ohvitseride haridus- ja teenistuskäiku ning nende saatust Venemaa GULAG-i vangilaagrites.

Viited